OTSUS

Haapsalu			28. veebruar 2025 nr 181

Tamme tn 90 detailplaneeringu kehtetuks tunnistamine 

Haapsalu Linnavalitsus taotleb Haapsalu Linnavalitsuse 20.09.1999 korraldusega nr 458 kehtestatud Tamme tn 90 Eesti Energia AS alajaama detailplaneering (edaspidi detailplaneering) kehtetuks tunnistamist, kuna tegemist oli maakorraldusliku detailplaneeringuga, mille eesmärk oli 33 028 m² suuruse katastriüksuse piiride muutmine, et moodustada katastriüksusest ca 17 500 m² suurune alajaama krunt. Detailplaneeringus ei ole krundile ehitusõigust määratud.

Elering AS (edaspidi Elering) on seoses varustuskindluse tõstmisega Lääne-Eestis rekonstrueerimas Haapsalu linnas paiknevat Haapsalu 110 kV alajaama. Eeltoodust tulenevalt on vajalik suurendada alajaama territooriumi ning Elering on teinud 24.10.2024 kirjaga nr 19-2/2024/74 Haapsalu Linnavalitsusele taotluse omandada alajaama kinnisasjaga piirnev osa Haapsalu linnale kuuluvast Kastani tn 10 // Kastani park kinnisasjast (katastritunnus 18301:015:0048, kinnistusregistri registriosa nr 2795732).

Sellest tulenevalt on selgunud vajadus detailplaneeringuga kehtestatud krundi suuruse ja piiri asukoha muutmiseks. Elering on 20.12.2024 kirjaga nr 19-2/2024/74-4 esitanud Haapsalu Linnavalitsusele avalduse Tamme tn 90 Eesti Energia AS alajaama detailplaneeringu tervikuna kehtetuks tunnistamiseks.

Detailplaneeringus oli maaüksuse suuruseks kavandatud ca 17 500 m². Detailplaneering on koostatud mittedigitaalselt paberkandjale ning seetõttu erineb kinnistu tegelik suurus krundi planeeritud suurusest. Maakorralduse käigus läbiviidud piiripunktide ülemõõdistamisel on maaüksuse plaaniline asukoht ning suurus täpsustatud. 

Detailplaneeringus kavandatud 17 049 m² suurusest alajaama krundist on 2016. aastal moodustatud kaks katastriüksust: 15 480 m² suurune tootmismaa sihtotstarbega Lihula mnt 17a katastriüksus ja 1569 m² suurune tootmismaa sihtotstarbega Lihula mnt 17c katastriüksus. Mõlemad kinnistud kuuluvad eraomandisse. Lisaks jääb planeeringualasse osaliselt Kastani tn 10 // Kastani park kinnistu, mis kuulub munitsipaalomandisse ning mille maakasutuse sihtotstarve on üldkasutatav maa. Antud maaüksusele detailplaneeringus krundipiire ega ehitusõigust ei ole määratud.

Juurdepääs Lihula mnt 17a ja Lihula mnt 17c kinnistutele on tagatud Lihula maanteelt. Vastavalt ehitisregistrile asub Lihula mnt 17a kinnistul 101,0 m² suuruse ehitisealuse pindalaga 1 maapealse korrusega alajaama hoone ja 102,0 m² suuruse ehitisealuse pindalaga 1 maapealse korrusega alajaama hoone. Lisaks asub kinnistul mitmeid elektrivarustuse rajatisi. Lihula mnt 17c kinnistul asub 220,4 m² suuruse ehitisealuse pindalaga 2 maapealse korrusega jaotusseadmete hoone.

Haapsalu Linnavolikogu 27. septembri 2024 otsusega nr 162 kehtestatud Haapsalu linna üldplaneeringu kohaselt jäävad Lihula tn 17a ja Lihula tn 17c kinnistud alale, mille juhtotstarbeks on tehnoehitiste maa-ala. Lisaks asub maaüksus Haapsalu linnastu tuumala ehitustingimuste piirkonnas, väärtusliku maastiku alal ning kaugküttepiirkonnas ja reoveekogumisalal.

Tehnoehitise maa-alal on lubatud kanalisatsiooni- ja reoveepuhasti ehitised, vee tootmise ja jaotamise ehitised, gaasi või biogaasi tootmise ja jaotamise ehitised, soojusenergia tootmise ja jaotamise ehitised, elektrienergia tootmise ja jaotamise ehitised ning sideehitised.

Detailplaneeringu kehtetuks tunnistamine on seega põhjendatud, kuna kehtestatud detailplaneering on maakorralduslikult realiseeritud, mis oli detailplaneeringu eesmärk. Samuti on detailplaneeringu koostamise järel teostatud maakorraldustoiminguid, mille tulemusena ei vasta detailplaneeringu lahendus tänasele maakorralduslikule olukorrale ning ei ole enam aktuaalne. 

Kohaliku omavalitsuse korralduse seaduse § 22 lõike 1 punkti 33 ja PlanS § 140 lõike 6 kohaselt on detailplaneeringu kehtetuks tunnistamine volikogu ainupädevuses. Haldusorgani poolne haldusakti kehtetuks tunnistamine toimub kaalutlusõiguse alusel. Haldusmenetluse seaduse § 64 lõike 3 kohaselt tuleb kaalutlusõiguse teostamisel arvestada haldusakti andmise ja haldusakti kehtetuks tunnistamise tagajärgi isikule, haldusakti andmise menetluse põhjalikkust, haldusakti kehtetuks tunnistamise põhjuste olulisust ning nende seost isiku osalemisega haldusakti andmise menetluses ja isiku muu tegevusega, haldusakti andmisest möödunud aega ning muid tähtsust omavaid asjaolusid.

Juhindudes planeerimisseaduse § 10 lg 1, lg 3, § 140 lg 1 p 1 ja p 2, lg 6, kohaliku omavalitsuse korralduse seaduse § 22 lg 1 p 33, haldusmenetluse seaduse § 64 lg 2 ja 3, § 68 lg 2 ja § 70 lg 1, Haapsalu Linnavolikogu otsustab:

1.	Tunnistada Haapsalu Linnavalitsuse 20.09.1999 korraldusega nr 458 kehtestatud Tamme tn 90 Eesti Energia AS alajaama detailplaneering kehtetuks. 

2.	Haapsalu Linnavalitsusel:

2.1.	teavitada planeeringualasse jäävate Haapsalu linn Lihula mnt 17a (katastritunnus 18301:001:0228), Lihula mnt 17c (katastritunnus 18301:001:0229) ja Kastani tn 10 // Kastani park (katastritunnus 18301:015:0048) kinnistute omanikke detailplaneeringu kehtetuks tunnistamisest;
2.2.	teavitada planeeringuala naaberkinnistute Haapsalu linn Tamme tn 33a (katastritunnus 18301:015:0132), Tamme tn 31 (katastritunnus 18301:015:0190), Tamme tn 29 (katastritunnus 18301:015:0150), Tamme tn 27 (katastritunnus 18301:015:0100), Tamme tn 25 (katastritunnus 18301:015:0160), Tamme tn 25a (katastritunnus 18301:015:0340) omanikke detailplaneeringu kehtetuks tunnistamisest;
2.3.	avaldada otsus ajalehes Lääne Elu, milles Haapsalu linn avaldab ametlikke teateid, väljaandes Ametlikud Teadaanded ja Haapsalu linna veebilehel.

3.	Otsus jõustub teatavakstegemisega.

4.	Otsust on võimalik vaidlustada 30 päeva jooksul teatavaks tegemisest, esitades kaebuse halduskohtule või vaide Haapsalu Linnavolikogule haldusmenetluse seaduses sätestatud korras.

/allkirjastatud digitaalselt/
Malle Õiglas
Volikogu esimees